title: Директива 2009/107/ЕО на Европейския парламент и на Съвета от 16 септември 2009 година за изменение на Директива 98/8/ЕО относно пускането на пазара на биоциди по отношение на удължаване на някои срокове (Текст от значение за ЕИП)

text:
               6.10.2009

               BG

               Официален вестник на Европейския съюз

               L 262/40

      ДИРЕКТИВА 2009/107/ЕО НА ЕВРОПЕЙСКИЯ ПАРЛАМЕНТ И НА СЪВЕТА

   от 16 септември 2009 година
   за изменение на Директива 98/8/ЕО относно пускането на пазара на биоциди по отношение на удължаване на някои срокове
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност, и по-специално член 95 от него,
   като взеха предвид предложението на Комисията,
   като взеха предвид становището на Европейския икономически и социален комитет (1),
   след консултация с Комитета на регионите,
   в съответствие с процедурата, предвидена в член 251 от Договора (2),
   като имат предвид, че:

               (1)

               Член 16, параграф 1 от Директива 98/8/ЕО (3) предвижда преходен период от 10 години, започващ на 14 май 2000 г., датата на влизане в сила на посочената директива, по време на който държавите-членки могат да прилагат своите национални правила или практики по отношение на пускането на пазара на биоциди, и по-специално за издаване на разрешения за предлагането на пазара на биоциди, съдържащи активни вещества, които все още не са включени в положителния списък, съдържащ се в приложение I, IA или IБ към същата директива.

               (2)

               Член 16, параграф 2 от Директива 98/8/ЕО въвежда десетгодишна работна програма, започваща също на 14 май 2000 г., в хода на която трябва системно да се оценят всички съдържащи се в биоцидите активни вещества, които са пуснати на пазара преди тази дата и които трябва да бъдат включени в положителния списък на посочената директива, ако бъде преценено, че тези вещества са допустими от гледна точка на здравето на човека и животните, както и на околната среда.

               (3)

               Член 12, параграф 1, буква в), подточка i) и параграф 2, буква в), подточка i) от Директива 98/8/ЕО предвиждат защита на цялата информация, предоставена за целите на посочената директива, за срок от 10 години, започващ също на 14 май 2000 г., освен ако в дадена държава-членка не бъде определен по-кратък срок на защита, в който случай на нейна територия се прилага този по-кратък срок. Защитата се отнася само за информация, предоставена в подкрепа на включването в положителния списък на Директива 98/8/ЕО на използвани в биоцидите активни вещества, които са пуснати на пазара преди датата на влизане в сила на Директива 98/8/ЕО („съществуващи“ активни вещества).

               (4)

               След като съществуващо активно вещество е оценено и включено в положителния списък в Директива 98/8/ЕО, пазарът се счита за хармонизиран по отношение на това вещество и преходните правила за пускането на пазара на продуктите, съдържащи активното вещество, се заменят от разпоредбите на посочената директива.

               (5)

               В съответствие с член 16, параграф 2 от Директива 98/8/ЕО две години преди приключване на 10-годишната работна програма Комисията представи доклад относно постигнатия напредък. Въз основа на констатациите на този доклад се очаква прегледът на значителен брой активни вещества да не бъде завършен до 14 май 2010 г. Освен това дори за активните вещества, за които е взето решение преди 14 май 2010 г. относно тяхното включване в положителния списък в Директива 98/8/ЕО, е необходимо достатъчно време, за да могат държавите-членки да транспонират съответните актове и да предоставят, отнемат или изменят разрешенията за съответните продукти, за да спазят хармонизираните разпоредби на Директива 98/8/ЕО. Съществува сериозен риск в края на преходния период на 14 май 2010 г. националните правила вече да не бъдат приложими, а съответните хармонизирани правила все още да не са приети. Следователно се смята за необходимо да бъде удължена 10-годишната работна програма, за да се позволи завършване на прегледа на всички нотифицирани за оценка активни вещества.

               (6)

               Необходимо е също така краят на програмата за преглед да съвпадне с този на преходния период, така че националните системи или практики да регулират пускането на пазара на биоциди до момента, в който те могат да бъдат заменени от хармонизираните разпоредби.

               (7)

               Също така с оглед на последователността и с цел да се избегне преустановяването на защитата на данни, докато някои активни вещества все още са в процес на оценяване, срокът на защита на всички данни, предоставени за целите на Директива 98/8/ЕО, следва да бъде удължен, така че да съвпада с края на програмата за преглед.

               (8)

               Предложеното удължаване на програмата за преглед може да не бъде достатъчно за приключване на оценката на редица активни вещества. От друга страна, значително по-дългото удължаване на срока може да има отрицателен ефект върху активизирането на усилията за своевременно приключване на програмата за преглед. Всякакво удължаване на програмата за преглед и на съответния преходен период за активните вещества, които остават да бъдат оценени след 14 май 2014 г., следва да бъде ограничено до максимум две години и да се предприеме единствено ако е очевидно, че правният акт, предвиден да замени Директива 98/8/ЕО, няма да влезе в сила преди 14 май 2014 г.

               (9)

               Мерките, необходими за изпълнението на Директива 98/8/ЕО, следва да бъдат приети в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (4).

               (10)

               По-специално на Комисията следва да бъдат предоставени правомощия за удължаване на периода за преглед и съответния преходен период за всички останали активни вещества за срок до две години. Тъй като тези мерки са от общ характер и са предназначени да изменят несъществени елементи на Директива 98/8/ЕО, те трябва да бъдат приети в съответствие с процедурата по регулиране с контрол, предвидена в член 5а от Решение 1999/468/ЕО.

               (11)

               В съответствие с точка 34 от Междуинституционалното споразумение за по-добро законотворчество (5) държавите-членки се насърчават да изготвят, за себе си и в интерес на Общността, свои собствени таблици, които, доколкото е възможно, да илюстрират съответствието между настоящата директива и мерките за нейното транспониране, и да ги направят обществено достояние,

         ПРИЕХА НАСТОЯЩАТА ДИРЕКТИВА:
   Член 1
   Изменения
   Директива 98/8/ЕО се изменя, както следва:

               1.

               Член 12 се изменя, както следва:

                           а)

                           в параграф 1, буква в) подточка i) се заменя със следното:

                                       „i)

                                       до 14 май 2014 г. за всякаква информация, предадена за целите на настоящата директива, освен когато такава информация вече е защитена от съществуващите национални правила, отнасящи се за биоциди. В такива случаи информацията ще продължи да бъде защитена в съответната държава-членка до изтичането на остатъчния период на защита на данните, предвиден по националните правила, но не по-късно от 14 май 2014 г. или ако е приложимо, не по-късно от датата, до която съгласно член 16, параграф 2 се удължава преходният период, посочен в член 16, параграф 1;“;

                           б)

                           в параграф 2, буква в) подточка i) се заменя със следното:

                                       „i)

                                       до 14 май 2014 г. за всякаква информация, предадена за целите на настоящата директива, освен когато такава информация вече е защитена от съществуващите национални правила, отнасящи се за биоциди, в които случаи информацията продължава да бъде защитена в съответната държава-членка до изтичането на остатъчния период на защита на данните, предвиден по националните правила, но не по-късно от 14 май 2014 г. или ако е приложимо, не по-късно от датата, до която съгласно член 16, параграф 2 се удължава преходният период, посочен в член 16, параграф 1;“;

               2.

               Член 16 се изменя, както следва:

                           а)

                           параграф 1 се заменя със следното:
                           „1.   Също така чрез дерогация от член 3, параграф 1, член 5, параграф 1, член 8, параграфи 2 и 4 и без да се засягат параграфи 2 и 3 от настоящия член, държава-членка може до 14 май 2014 г. да продължи да прилага своята настояща система или практика за пускане на биоциди на пазара. Ако с решение за включване на дадено активно вещество в приложение I или IА бъде определена по-късна дата за изпълнение на член 16, параграф 3 от датата 14 май 2014 г., настоящата дерогация продължава да се прилага за продуктите, включващи активното вещество, до датата, определена в това решение. Държава-членка може, по-специално, в съответствие със своите национални правила, да разреши пускането на пазара на своята територия на биоцид, съдържащ активни вещества, непосочени в приложение I или IА за този продуктов тип. Такива активни вещества трябва да са на пазара към датата, посочена в член 34, параграф 1, като активни вещества за биоциди за цели, различни от тези, определени в член 2, параграф 2, букви в) и г).“;

                           б)

                           параграф 2 се изменя, както следва:

                                       i)

                                       първата алинея се заменя със следното:
                                       „2.   След приемането на настоящата директива Комисията започва 14-годишна работна програма за системно проучване на всички активни вещества, които са на пазара към датата, посочена в член 34, параграф 1, като активни вещества за биоциди за цели, различни от тези, определени в член 2, параграф 2, букви в) и г). Създаването и изпълнението на програмата, включително определянето на приоритетите за оценка на различните активни вещества и графикът, се уреждат с общи правила. Тези общи правила, предназначени да изменят несъществени елементи на настоящата директива чрез допълването ѝ, се приемат в съответствие с процедурата по регулиране с контрол, посочена в член 28, параграф 4. Не по-късно от две години преди завършване на работната програма Комисията представя на Европейския парламент и на Съвета доклад за напредъка, постигнат по програмата. В зависимост от заключенията на доклада може да бъде взето решение посоченият в параграф 1 преходен период и 14-годишният срок на работната програма да бъдат удължени за срок от най-много две години. Тази мярка, предназначена да измени несъществени елементи на настоящата директива, се приема в съответствие с процедурата по регулиране с контрол, посочена в член 28, параграф 4.“;

                                       ii)

                                       във втора алинея думите „По време на този 10-годишен срок“ се заменят с думите „По време на този 14-годишен срок“.

         Член 2
   Транспониране
   1.   До 14 май 2010 г. държавите-членки привеждат в сила законовите, подзаконовите и административните разпоредби, необходими за спазване на настоящата директива. Те незабавно информират Комисията за това.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Влизане в сила
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 4
   Адресати
   Адресати на настоящата директива са държавите-членки.

      Съставено в Страсбург на 16 септември 2009 година.

            За Европейския парламент

            Председател

         J. BUZEK

            За Съвета

            Председател

         C. MALMSTRÖM

      (1)  ОВ C 182, 4.8.2009 г., стр. 75.

      (2)  Становище на Европейския парламент от 24 март 2009 г. (все още непубликувано в Официален вестник) и решение на Съвета от 27 юли 2009 г.

      (3)  ОВ L 123, 24.4.1998 г., стp. 1.

      (4)  ОВ L 184, 17.7.1999 г., стр. 23.

      (5)  ОВ C 321, 31.12.2003 г., стр. 1.


title: Директива 2010/72/ЕС на Комисията от 4 ноември 2010 година за изменение на Директива 98/8/ЕО на Европейския парламент и на Съвета за включване в приложение I към нея на веществото спинозад като активно вещество  Текст от значение за ЕИП

text:
               5.11.2010

               BG

               Официален вестник на Европейския съюз

               L 288/20

         ДИРЕКТИВА 2010/72/ЕС НА КОМИСИЯТА
   от 4 ноември 2010 година
   за изменение на Директива 98/8/ЕО на Европейския парламент и на Съвета за включване в приложение I към нея на веществото спинозад като активно вещество
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на биоциди на пазара (1), и по-специално член 16, параграф 2, втора алинея от нея,
   като има предвид, че:

               (1)

               С Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2) се определя списък с активни вещества, подлежащи на оценка с оглед на възможното им включване в приложение I, IА или IБ към Директива 98/8/ЕО. В този списък е включено веществото спинозад.

               (2)

               Съгласно Регламент (ЕО) № 1451/2007 е направена оценка на веществото спинозад в съответствие с член 11, параграф 2 от Директива 98/8/ЕО за употреба в продуктов тип 18, инсектициди, акарициди и продукти за борба срещу други членестоноги, както е определено в приложение V към същата директива.

               (3)

               За докладваща държава-членка бе определена Нидерландия и в съответствие с член 14, параграфи 4 и 6 от Регламент (ЕО) № 1451/2007 на 1 април 2008 г. тя представи на Комисията доклада на компетентния орган, придружен от препоръка.

               (4)

               Докладът на компетентния орган беше прегледан от държавите-членки и Комисията. В съответствие с член 15, параграф 4 от Регламент (ЕО) № 1451/2007 констатациите от прегледа бяха включени в оценителния доклад на Постоянния комитет по биоцидите от 27 май 2010 г.

               (5)

               От направените проучвания става ясно, че биоцидите, използвани като инсектициди, акарициди и продукти за борба срещу други членестоноги и съдържащи спинозад, могат да се считат за отговарящи на изискванията на член 5 от Директива 98/8/ЕО. Поради това е целесъобразно веществото спинозад да бъде включен в приложение I към посочената директива.

               (6)

               Не всички потенциални видове употреба са оценени на равнището на ЕС. Ето защо е целесъобразно държавите-членки да оценят различните видове употреба или възможностите за експозиция и рисковете за околната среда и населението, които не са били разгледани по представителен начин в оценката на риска, направена на равнището на ЕС, и да гарантират, че при издаването на разрешения за продукти са предприети подходящи мерки или са наложени специални условия, за да се намалят установените рискове до приемливи равнища.

               (7)

               С оглед на констатациите от доклада за оценка е уместно да се изисква при издаването на разрешения да се прилагат мерки за намаляване на риска. По-специално, с оглед на установените неблагоприятни последици за здравето на незащитения професионален потребител по време на пръскането на биоциди, съдържащи спинозад, е уместно да се изисква при издаването на разрешения за продуктите предназначените за професионална употреба чрез пръскане продукти да се използват с подходяща лична защитна екипировка, освен ако може да се докаже, че рисковете за промишлените или професионалните потребители може да се намалят по други начини. Освен това с оглед на констатациите по отношение на възможна непряка експозиция на човека чрез консумация на храна е целесъобразно да се изисква, когато се налага, проверка на необходимостта за установяване на нови или за изменение на съществуващите максимално допустими количества остатъчни вещества (МДКОВ) и приемането на мерки, които осигуряват непревишаване на действащите норми за МДКОВ.

               (8)

               Важно е разпоредбите на настоящата директива да се прилагат едновременно във всички държави-членки с цел да се осигури еднакво третиране на пазара на биоциди, съдържащи активното вещество спинозад, както и да се улесни правилното функциониране на пазара на биоциди като цяло.

               (9)

               Следва да се предостави разумен период от време, преди дадено активно вещество да бъде включено в приложение I, за да се даде възможност на държавите-членки и на заинтересованите страни да се подготвят за произтичащите от това нови изисквания, а на кандидатите, подготвили документации, да се възползват напълно от 10-годишния период за защита на данните, който в съответствие с член 12, параграф 1, буква в), подточка ii) от Директива 98/8/ЕО започва да тече от датата на включване.

               (10)

               След включването следва да се предостави разумен срок на държавите-членки за прилагането на член 16, параграф 3 от Директива 98/8/ЕО.

               (11)

               Поради това Директива 98/8/ЕО следва да бъде съответно изменена.

               (12)

               Мерките, предвидени в настоящата директива, са в съответствие със становището на Постоянния комитет по биоцидите,

         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 98/8/ЕО се изменя в съответствие с приложението към настоящата директива.
   Член 2
   Транспониране
   1.   Държавите-членки приемат и публикуват не по-късно от 31 октомври 2011 г. законовите, подзаконовите и административните разпоредби, необходими, за да се съобразят с настоящата директива.
   Те прилагат тези разпоредби, считано от 1 ноември 2012 г.
   Когато държавите-членки приемат посочените разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 3
   Настоящата директива влиза в сила на двадесетия ден от публикуването ѝ в Официален вестник на Европейския съюз.
   Член 4
   Адресати на настоящата директива са държавите-членки.

      Съставено в Брюксел на 4 ноември 2010 година.

            За Комисията

            Председател

         José Manuel BARROSO

      (1)  ОВ L 123, 24.4.1998 г., стр. 1.

      (2)  ОВ L 325, 11.12.2007 г., стр. 3.

      ПРИЛОЖЕНИЕ
      В приложение I към Директива 98/8/ЕО се добавя следното вписване за веществото спинозад:

                     №

                     Общоприето наименование

                     Наименование по IUPAC
                     Идентификационни номера

                     Минимална чистота на активното вещество в биоцида, както е пуснат на пазара

                     Дата на включването

                     Краен срок за привеждане в съответствие с член 16, параграф 3 (с изключение на продукти, съдържащи повече от едно активно вещество, за които крайният срок за привеждане в съответствие с член 16, параграф 3 е указаният в последното от решенията за включване относно тези активни вещества)

                     Срок на изтичане на включването

                     Продуктов тип

                     Специфични разпоредби (1)

                     „37

                     Спинозад

                     ЕО №: 434-300-1
                     CAS №: 168316-95-8
                     Спинозад е смес от 50—95 % спинозин A и 5—50 % спинозин D.

                        Спинозин A

                     (2R,3aS,5aR,5bS,9S,13S,14R,16aS,16bR)-2-[(6-дезокси-2,3,4-три-O-метил-α-L-манопиранозил)окси]-13-[[(2R,5S,6R)-5-(диметиламино)тетрахидро-6-метил-2H-пиран-2-ил]окси]-9-етил-2,3,3a,5a,5b,6,9,10,11,12,13,14,16a,16b-тетрадекахидро-14-метил-1H-асиметр.-индацено[3,2-d]оксациклододецин-7,15-дион CAS №: 131929-60-7

                        Спинозин D

                     (2S,3aR,5aS,5bS,9S,13S,14R,16aS,16bS)-2-[(6-дезокси-2,3,4-три-O-метил-α-L-манопиранозил)окси]-13-[[(2R,5S,6R)-5-(диметиламино)тетрахидро-6-метил-2H-пиран-2-ил]окси]-9-етил-2,3,3a,5a,5b,6,9,10,11,12,13,14,16a,16b-тетрадекахидро-4,14-диметил-1H-асиметр.-индацено[3,2-d]оксациклододецин-7,15-дион CAS №: 131929-63-0

                     850 g/kg

                     1 ноември 2012 г.

                     31 октомври 2014 г.

                     31 октомври 2022 г.

                     18

                     В съответствие с член 5 и приложение VI, при оценяването на заявление за издаване на разрешение за продукт, когато това е уместно за конкретния продукт, държавите-членки оценяват видовете употреба или възможностите за експозиция и рисковете за околната среда и населението, които не са били разгледани по представителен начин в оценката на риска, направена на равнището на ЕС.
                     Държавите-членки гарантират, че при издаването на разрешения се спазват следните условия:

                                 —

                                 Разрешенията са свързани с подходящи мерки за намаляване на риска. По-специално продукти, предназначени за професионална употреба чрез пръскане, трябва да се използват с подходяща лична защитна екипировка, освен ако в заявлението за разрешително за ползване на продукта може да се докаже, че рисковете за професионалните ползватели може да се сведат до допустимо ниво по други начини.

                                 —

                                 За съдържащи спинозад продукти, които могат да предизвикат наличие на остатъчни вещества в храната или фуража, държавите-членки проверяват необходимостта за установяване на нови и/или изменение на съществуващите максимално допустими количества остатъчни вещества (МДКОВ) съгласно Регламент (ЕО) № 470/2009 и/или Регламент (ЕО) № 396/2005 и вземат всички подходящи мерки за намаляване на риска, осигуряващи непревишаване на действащите норми за МДКОВ.“

         (1)  Във връзка с прилагането на общите принципи от приложение VI съдържанието и заключенията на докладите за оценка са на разположение на интернет адреса на Комисията: http://ec.europa.eu/comm/environment/biocides/index.htm


title: Директива 2009/1/ЕО на Комисията от 7 януари 2009 година за изменение с цел привеждането  ѝ в съответствие с техническия прогрес на Директива 2005/64/ЕО на Европейския парламент и на Съвета относно типовото одобрение на моторни превозни средства по отношение на възможната им повторна употреба, рециклиране и оползотворяване (Текст от значение за ЕИП)

text:
               14.1.2009

               BG

               Официален вестник на Европейския съюз

               L 9/31

      ДИРЕКТИВА 2009/1/ЕО НА КОМИСИЯТА

   от 7 януари 2009 година
   за изменение с цел привеждането ѝ в съответствие с техническия прогрес на Директива 2005/64/ЕО на Европейския парламент и на Съвета относно типовото одобрение на моторни превозни средства по отношение на възможната им повторна употреба, рециклиране и оползотворяване
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 2005/64/ЕО на Европейския парламент и на Съвета от 26 октомври 2005 г. относно типовото одобрение на моторни превозни средства по отношение на възможната им повторна употреба, рециклиране и оползотворяване и относно изменение на Директива 70/156/ЕИО на Съвета (1), и по-специално член 6, параграф 2, втора алинея от нея,
   като има предвид, че:

               (1)

               Директива 2005/64/ЕО е една от специалните директиви в контекста на процедурата за типово одобрение на ЕО, създадена с Директива 70/156/ЕИО на Съвета от 6 февруари 1970 г. за сближаване на законодателствата на държавите-членки по отношение на типовото одобрение на моторни превозни средства и техните ремаркета (2).

               (2)

               Необходимо е да бъдат установени подробни правила, които правят възможна проверката, в рамките на предварителната оценка на производителя, посочена в член 6 от Директива 2005/64/ЕО, дали материалите, използвани при производството на типа превозно средство, съответстват на разпоредбите на член 4, параграф 2, буква а) от Директива 2000/53/ЕО на Европейския парламент и на Съвета от 18 септември 2000 г. относно излезлите от употреба превозни средства (3).

               (3)

               По-специално, с оглед на възможността за повторна употреба, рециклиране и оползотворяване, е уместно да се осигури възможността компетентните органи да извършват проверка относно наличието на договорни споразумения между съответния производител на превозни средства и неговите доставчици, както и дали са надлежно съобщени изискванията в това отношение, съдържащи се в такива договорености.

               (4)

               Мерките, предвидени в настоящата директива, са в съответствие със становището на Комитета за привеждане в съответствие с техническия прогрес — моторни превозни средства,

         ПРИЕ НАСТОЯЩАТА ДИРЕКТИВА:
   Член 1
   Приложение IV към Директива 2005/64/ЕО се изменя, като се вмъква следният нов параграф 4:

                  „4.1.

                  За целите на предварителната оценка съгласно член 6 от Директива 2005/64/ЕО от производителя на превозни средства се изисква да докаже, че съответствието с член 4, параграф 2, буква а) от Директива 2000/53/ЕО е гарантирано посредством договорни споразумения с доставчиците.

                  4.2.

                  За целите на предварителната оценка съгласно член 6 от Директива 2005/64/ЕО от производителя на превозни средства се изисква да установи процедури за следните цели:

                              а)

                              съобщаване на приложимите изисквания на неговите служители и на всички негови доставчици;

                              б)

                              наблюдение и гарантиране, че доставчиците действат в съответствие с тези изисквания;

                              в)

                              събиране на съответните данни посредством цялата снабдителна верига;

                              г)

                              преглед и проверка на получената от доставчиците информация;

                              д)

                              адекватна реакция в случаите, в които получените от доставчиците данни показват несъответствие с изискванията на член 4, параграф 2, буква а) от Директива 2000/53/ЕО.

                  4.3.

                  За целите на параграфи 4.1 и 4.2 от производителя на превозни средства се изисква да прилага, съгласувано с компетентния орган, стандарт ISO 9000/14000 или друга стандартизирана програма за гарантиране на качеството.“

   Член 2
   Считано от 1 януари 2012 г., ако не са спазени изискванията, установени с Директива 2005/64/ЕО, изменена с настоящата директива, държавите-членки отказват издаване на типово одобрение на ЕО или на национално типово одобрение за нови типове превозни средства въз основа на съображения, свързани с възможността за повторна употреба, рециклиране и оползотворяване на моторните превозни средства.
   Член 3
   1.   Държавите-членки приемат и публикуват не по-късно от 3 февруари 2010 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
   Те прилагат тези разпоредби, считано от 4 февруари 2010 г.
   Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
   Член 4
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 5
   Адресати на настоящата директива са държавите-членки.

      Съставено в Брюксел на 7 януари 2009 година.

            За Комисията

         Günter VERHEUGEN

            Заместник-председател

      (1)  ОВ L 310, 25.11.2005 г., стр. 10.

      (2)  ОВ L 42, 23.2.1970 г., стр. 1.

      (3)  ОВ L 269, 21.10.2000 г., стр. 34.